Varkaus- ja huumerikosten määrä kasvoi Lapissa viime vuonna, kertoo Lapin poliisilaitos.

Etenkin asunto- ja mökkimurtojen määrä on kääntynyt nousuun. Osa murroista on kohdistunut tyhjillään oleviin taloihin, mutta myös asuttuihin omakotitaloihin ja varsinkin vapaa-ajan asuntoihin tehtyjä murtoja on kirjattu paljon. Omaisuusrikosten määrää kasvattavat myös lisääntyvät näpistykset.

Poliisille ilmoitetut polkupyörävarkaudet ovat lisääntyneet runsaasti. Rovaniemellä lisäystä tuli 22 prosenttia, Kemissä 12 prosenttia ja Torniossa 30 prosenttia.

Petosrikosten määrä on kasvanut, osin yhä lisääntyvien nettipetosten takia.

Väkivaltarikosten määrä on pääsääntöisesti laskenut, paitsi Kemissä, Kemijärvellä, Sallassa ja Posiolla.

Rikosten selvittelyaika venyi

Lapin poliisi selvitti rikoksia hieman keskimääräistä paremmin kuin edellisvuonna. Rikosten selvitysajat puolestaan ovat hieman kasvaneet, mikä johtuu siitä, että poliisitoiminnan painopiste on ollut hälytystehtävien hoitamisessa. Selvitettyjen rikosten määrä kasvoi selvitettyjen näpistysten ja nettipetossarjojen vuoksi.

Lapin poliisilaitos kertoo paneutuneensa erityisesti huumausainerikollisuuden paljastamiseen viime vuonna. Kemin ja Rovaniemen alueella virkavalta tapasi runsaasti huumeidenkäyttäjiä muun muassa tieliikenteestä. Etenkin alkuvuosi oli vilkas. Lapissa törkeiden huumausainerikosten määrä kasvoi koko vuonna 15 prosenttia ja huumausaineen käyttörikosten määrä seitsemän prosenttia. Poliisilaitokselta huomautetaan, että valtakunnallisesti törkeiden huumausainerikosten määrä laski 20 prosenttia.

Lapin poliisille annettujen hälytystehtävien määrä on laskenut 2,5 prosenttia. Hälytyspalveluiden kysyntä on laskenut jo useiden vuosien ajan koko Lapin alueella.

Valvonta- ja hälytyssektorille eli entiselle järjestyspoliisille kirjattujen tehtävien määrä kasvoi 3,5 prosenttia viime vuonna. Suurin osa kasvusta selittyy poliisin mukaan oma-aloitteisten liikennevalvonta- ja tarkistustehtävien määrän kasvulla. Poliisipartiot ovat partioinnin yhteydessä tehneet entistä enemmän oma-aloitteisia tehtäviä.

Poliisi saapuu keskimäärin 18 minuutissa

Poliisin paikalle tulo eli toimintavalmiusaika venyi Lapissa hieman viime vuonna. Vuonna 2013 se oli keskimäärin 17,5 minuuttia, kun se viime vuonna oli 18 minuuttia. Lapin poliisilaitoksen mukaan toimintavalmiusaika ei kuitenkaan pidentynyt harvaan asutulla alueella, vaan pääosin Rovaniemellä. Virkavalta selittää toimintavalmiusajan pitenemistä osaltaan sillä, että yhden hälytystehtävän hoitaminen kestää nykyään hieman kauemmin kuin aiemmin.

Kotihälytystehtävien määrä on laskenut, mutta perheväkivallasta johtuvientehtävien määrä on nyt kääntynyt kasvuun varsinkin Rovaniemen alueella. Häiriökäyttäytyminen on Lapissa vähentynyt jo parin vuoden ajan.

Törkeät liikenneturvallisuuden vaarantamiset lisääntyivät varsinkin keväällä 2014. Poliisin mukaan tämä johtui osittain huumausainerikollisuuden kasvusta.

Ylinopeudesta kirjatut ilmoitukset puolestaan ovat vähentyneet. Rattijuopumusten määrää ovat kasvattaneet runsaasti lisääntyneet huume-epäilyt ja niiden osuus rattijuopumuksista on kasvanut 41 prosenttiin.

Loukkaantumisia aiheuttaneita liikenneonnettomuuksien oli aiempaa vähemmän.

296 vakituista poliisia

Entiset Lapin ja Peräpohjolan poliisilaitokset yhdistettiin viime vuoden alussa. Samalla lakkautetun Liikkuvan poliisin henkilöstö sulautettiin Lapin poliisilaitoksen liikenneryhmäksi.

Lapin poliisilaitoksessa työskenteli viime vuoden lopussa yhteensä 296 vakinaisessa virassa olevaa poliisia, joista 26 entisen liikkuvan poliisin henkilöstöä. Poliisilaitoksen kokonaisvahvuus on 403 henkilötyövuotta. Lapissa poliisien määrä pysyi samana kuin vuonna 2013.